ועדת החינוך, התרבות והספורט, כנסת 18, פרוטוקול מספר 192, 2010-03-15 11:00

זבולון אורלב: חברים אנחנו פותחים את הישיבה שעוסקת בניצול שעות הוראה.

זבולון אורלב: כמו שכולנו מבינים שעות ההוראה זה המשאב העיקרי שיש למערכת החינוך לקיים את חובתה בדבר קיום חוק חינוך חובה.

זבולון אורלב: כלומר שעות ההוראה זה האמצעי העיקרי שבו מערכת החינוך מנחילה לתלמידים גם את הידע וגם את הערכים וגם מצמצמת את הפערים.

זבולון אורלב: ואכן מערכת החינוך מתנהלת והדיונים בינה לבין משרד האוצר זה שעות ההוראה.

זבולון אורלב: זה הצד השני של שכר המורים.

זבולון אורלב: למטבע יש שני צדדים, צד אחד זה שכר המורים והצד השני הוא שעות ההוראה.

זבולון אורלב: ולכן חשוב מפעם לפעם להציץ ולהרים מסך ולראות מאחורי הקלעים האם מערכת החינוך מנצלת את שעות ההוראה כראוי.

זבולון אורלב: אין אנו מעלים כאן נושא חדש.

זבולון אורלב: כבקי ורגיל במערכת אני יכול להגיד שמאז היכרותי את מערכת החינוך המערכת עוסקת בסוגיה הזאת, ולצערי כמעט תמיד הממצאים הם שאין ניצול אופטימאלי של שעות ההוראה.

זבולון אורלב: הבעיה מאוד סבוכה ומורכבת כיוון שמערכת החינוך פועלת ב-4000 מוסדות חינוך, ב-50 אלף כיתות עם 120 אלף מורים.

זבולון אורלב: השליטה במערכת כזאת היא שליטה לא פשוטה וגם הבקרה לא פשוטה כדי לדעת האם אנחנו מנצלים כראוי.

זבולון אורלב: בדיון הקודם שבו דיברנו על דוח ה-OECD על מערכת החינוך בישראל, הממצאים וההמלצות עמדנו על כך שההשקעה עבור כל תלמיד בודד בישראל היא נמוכה באופן מאוד משמעותי בממוצע של כ-20% פחות מההשקעה הממוצעת של תלמיד במדינות ה-OECD.

זבולון אורלב: תמיד אני אומר גם שכר המורים.

זבולון אורלב: בישראל נמוך, גם באחוזים דומים בהשוואה לשכר המורים במדינות ה-OECD.

זבולון אורלב: אבל בעוד אנחנו סבורים שיש להגדיל את תקציב החינוך על מנת שהוא יהיה שווה להשקעה פר תלמיד במדינות ה-OECD אנחנו תמיד צריכים לבדוק את עצמנו האם התקציב שעומד לרשותנו מנוצל כראוי.

זבולון אורלב: לצערי מהדוח שהוכן על ידי יובל וורגן שהוא ראש הצוות שעוסק בהכנת המסמכים לועדת החינוך, על פי הממצאים מתברר שהממצאים הם לא מפתיעים ואפילו מדאיגים כיוון שהתופעה הזאת של אי ניצול ראוי של שעות הוראה הושרשה יותר מדי עמוק במערכת החינוך ומי שמשלם את המחיר הכבד על כך ששעות הוראה יקרות וימי לימודים יקרים מבוזבזים ואינם משמשים למטרתם ובסופו של דבר נפגעים תלמידי ישראל.

זבולון אורלב: ואנחנו הסנגורים של תלמידי ישראל כדי שניתן יהיה לצמצם את הדבר הזה ככל האפשר.

זבולון אורלב: יש לזה שלושה היבטים.

זבולון אורלב: היבט אחד זה שבית הספר משתמש בשעות הוראה שלא למטרתן.

זבולון אורלב: נקבעו שעות הוראה כדי לקיים את מערכת הלימוד כפי שמשרד החינוך והתרבות החליט עליה ובית הספר, מנהל בית הספר, ההנהלה לקחו שעות כאלה ולא מלמדים את מה שהם מחויבים על פי המערכת אלא משתמשים בהם לדברים אחרים.

זבולון אורלב: ויד הדמיון היא מפה עד להודעה חדשה.

זבולון אורלב: כפי שאנחנו יודעים שגובים כספים לא חוקיים במערכת החינוך תחת כל מיני שמות והדמיון פורה.

זבולון אורלב: ארגוני עובדים משיגים תוספות שכר בעזרת כל מיני שמות.

זבולון אורלב: אותו דבר גם פה.

זבולון אורלב: בתי הספר משתמשים בכל מיני שמות פסולים מן היסוד, ממש ניצול לרעה של כספי ציבור.

זבולון אורלב: הדבר השני הניצול בתוך הכיתה שלא כל כך בא לידי ביטוי במסמך הזה אבל גם עליו צריכים לדבר.

זבולון אורלב: הפעמון צלצל, המורה נכנס לכיתה והשאלה כמה זמן מתוך השעה הזאת המורה אמנם מלמד.

זבולון אורלב: כמה זמן הוא עסוק בהטלת משמעת.

זבולון אורלב: כמה זמן הוא עסוק בסידורים טכניים וכמה זמן הוא באמת מלמד.

זבולון אורלב: וגם פה הממצאים מאוד לא טובים ואני מחזק את ידי השר והמנכ"ל שמנסים היום להוביל מהלך להגברת המשמעת והסמכות המורית בתוך בית הספר שגם יעזור לצמצם את התופעה הזאת.

זבולון אורלב: הדבר השלישי הוא איבוד ימי הלימודים.

זבולון אורלב: בכמה דיונים שקיימה הוועדה עולה, מישהו אפילו נקב במספר מדהים של 20% מימי הלימודים אינם מתקיימים כסדרם בגלל כל מיני סיבות, חלקן סיבות מוצדקות, הטיול השנתי, הנסיעה לפולין, בחינות הבגרות, הכנה למסיבת הסיום, יום זה, יום אחר.

זבולון אורלב: הכול בא על חשבון הלימודים הסדירים ועל חשבון שעות ההוראה היקרות.

זבולון אורלב: יש היום חלון הזדמנות במנהיגותו של השר ותחת ניהולו של המנכ"ל וגם בהרכב הוועדה הנוכחית לעשות סדר במערכת החינוך ולנסות ולהביא לשינוי מגמה בסוגיה הזאת.

זבולון אורלב: אני רוצה להקריא בפניכם דוגמאות של מכלול תפקידים שהוקצו להם שעות תקן בבתי הספר היסודיים שהם כנראה לא מאושרים.

זבולון אורלב: עוזר מנהל חבר צוות ניהול.

זבולון אורלב: רכז חינוך מיוחד.

זבולון אורלב: רכז מחשבים, אינטרנט, מינהל בית ספרי ותקשוב.

זבולון אורלב: רכז פדגוגי, רכז קישוט וטיפוח סביבה לימודית.

זבולון אורלב: הכול דברים חשובים.

זבולון אורלב: אני לא מזלזל בשום תפקיד.

זבולון אורלב: אבל על אלה הולכים שעות הוראה.

זבולון אורלב: רכז מערכת שעות.

זבולון אורלב: רב בית הספר.

זבולון אורלב: רכז מקצוע, רכז צוותי הוראה, רכז טיולים, רכז אמנות, מוסיקה, מחול.

זבולון אורלב: ריכוז מרכז משאבים, ספרייה וספרן.

זבולון אורלב: רכז שכבה.

זבולון אורלב: הכנת אירועים וטקסים.

זבולון אורלב: רכז משמעת.

זבולון אורלב: רכז תורנויות של מורים.

זבולון אורלב: עורך העיתון של בית הספר.

זבולון אורלב: רכז משחקייה.

זבולון אורלב: יש אדם במערכת שקיבל שעתיים שבועיות להיות אחראי לאב הבית, לאחזקה, לחצר ולגינון.

זבולון אורלב: אדוני המנכ"ל אני מודה לך שאתה הסכמת להשתתף בישיבה שאני רואה בה חשיבות רבה.

שמשון שושני: אגב הנתונים האלה הם נתונים של המשרד.

זבולון אורלב: כן.

זבולון אורלב: כן.

זבולון אורלב: כן.

זבולון אורלב: לנו אין.

זבולון אורלב: אנחנו לא מנהלים את המערכת הזאת.

זבולון אורלב: אתם מנהלים את מערכת החינוך.

זבולון אורלב: כל הנתונים שיש לנו הם נתונים שאנחנו מקבלים תוך שיתוף פעולה מלא מהמשרד בסוגיה הזאת.

זבולון אורלב: לקח זמן עד שקיבלנו את הנתונים אבל בסוף קיבלנו אותם.

שמשון שושני: אנחנו אמרנו שאחרי שנקיים דיון פנימי בממצאים יעברו הממצאים לוועדה.

זבולון אורלב: אדוני המנכ"ל אין לנו שום תלונות.

זבולון אורלב: להיפך, לנו יש רק הערכה לגבי שיתוף הפעולה של השר, המנכ"ל והנהלת המשרד עם הוועדה ועם עוזרי המחקר.

זבולון אורלב: אנחנו מקבלים את כל המידע ואנחנו בהחלט מודים על כך.

זבולון אורלב: זה חלק מהתפקיד של מרכז המידע והמחקר לחסוך את כל השעה הראשונה של הדיון ולהתווכח מה הממצאים, אז יש נתונים שהם מוסכמים על גם על המשרד וגם על הוועדה ויש תשתית עובדתית מוסכמת.

זבולון אורלב: אשר על כן אדוני המנכ"ל אני מכיר אותך יותר מיום יומיים והצעתי היא לראות במשימה הזאת משימה מנהלית ראשונה במעלה כיוון שעוד שאנחנו באים להוסיף למערכת שעה שבועית אחת ואדוני יודע בדיוק כמה היא עולה, שעה שבועית בבית ספר בחינוך היסודי היא 5000 שקל ובעל יסודי 7000 שקל.

זבולון אורלב: אז תעשו 6000 שקל כפול 50 אלף כיתות, אז תבינו כמה זה עולה, 30 מיליון שקל.

זבולון אורלב: שעה שבועית אחת במערכת עולה 30 מיליון שקלים אז בעוד אנחנו בצדק לוחצים על האוצר והוועדה נותנת גיבוי להחזיר למערכת את שעות ההוראה שקוצצו כאן יש לנו תחת שליטתנו שעות הוראה ולפי דעתי צריך להיות שיתוף פעולה מלא של כל הגורמים, גם ארגוני המורים, גם השלטון המקומי.

זבולון אורלב: אינטרס פשוט משותף שהרי גם מבחינת ארגוני המורים ואני שמח שממלא מקום מזכ"ל הסתדרות המורים וראש האגף המקצועי גד דעי נמצא איתנו, כאן יש לנו אינטרס משותף ששעות ההוראה ימלאו את ייעודן ולא ישמשו למשימות שאינן קשורות בעיקר.

זבולון אורלב: לדעתי ממש מלחמת קודש עבור הילדים להחזיר להם שעות לימוד.

זבולון אורלב: אולי ניתן ליובל שהכין את העבודה להציג את זה ביתר פירוט כדי שאפשר יהיה להתייחס לזה.

יובל וורגן: תודה רבה אדוני יושב הראש.

יובל וורגן: הנושא הזה מורכב מאוד.

יובל וורגן: בישיבת ועדת החינוך של היערכות לשנת הלימודים הנוכחית זאת הישיבה שבה הוצג הנתון של 20% והוא הוצג על ידי שר החינוך.

יובל וורגן: שורה תחתונה של כמה מזמן הלימוד אינו מנוצל.

יובל וורגן: אנחנו במסמך שלנו לא כיוונו לשורה תחתונה שמכילה את כל המרכיבים אבל כמו שהצגת שלושת המרכיבים העיקריים הם: ימי הלימוד, שעות ההוראה וזמן השיעור כשיש גם את המרכיב של היעדרויות ואיחורים שהוא בעצם משפיע גם על ימים וגם על שעות.

יובל וורגן: מבחינת ימי הלימוד אין לנו נתונים מאוד עדכניים.

יובל וורגן: יש כמה עבודות גם של נחום בלס שיושב פה שהכין בעבור משרד החינוך בשנים קודמות שבהן נכתב שלגבי חטיבה עליונה לכל הפחות 10% מהימים אינם מנוצלים, בכיתות י"ב המצב הוא החמור ביותר כאשר מר בלס העריך בזמנו שעקב הפסקת הלימודים אחרי פסח ועקב הכנה לבחינות בממוצע כ-70 ימי לימודים לא מתבצעים בפועל בכיתה י"ב.

נחום בלס: אני לא הערכתי את זה.

נחום בלס: אני ספרתי.

נחום בלס: אני מדבר על כך שבסך הכול בין 70 ל-60 מתוך 600 בחטיבה העליונה.

נחום בלס: 210 כפול 3, 10% מימי הלימוד מתבטלים לקראת בחינה, לקרת בחינות מתכונת ואפילו לקראת בחינות שנחשבו בבית הספר חשובות.

יובל וורגן: בנושא הזה של ימי הלימוד משרד החינוך פרסם באוקטובר האחרון חוזר מיוחד למנהלי בתי הספר שנקרא ימי הלימוד המחייבים.

יובל וורגן: חוזר כזה לא היה בעבר.

יובל וורגן: הוא די חדשני במובן הזה שיש טבלאות מדויקות עם מספר ימי הלימוד בניכוי חופשות וחגים.

יובל וורגן: כמה מתוכן אפשר לנצל לצורך פעילויות שהם לא לימודים גרידא כולל טיולים וכולל טקסים שזה 10%, זה מה שמותר, ואת מספר ימי הלימוד הנותרים שמצוין במפורש כמה צריך ללמד.

יובל וורגן: החוזר הוא מאוד מפורט וההנחיות הן מאוד מדויקות.

יובל וורגן: אם רק מותר להעיר גם למנכ"ל אולי שבוועדת החינוך בחודשים האחרונים דנו בכמה נושאים שהיו הנחיות מאוד מפורטות של המשרד כמו תשלומי הורים, ספרי לימוד, והעניין העיקרי שעלה בהם זה עניין האכיפה.

יובל וורגן: פה כתוב בחוזר שהאחריות העיקרית היא של מנהלי בתי הספר בליווי של הפיקוח.

יובל וורגן: אם ללמוד מהניסיון בנושאים אחרים התברר שזאת לא אכיפה מספקת.

יובל וורגן: זה לגבי ימי הלימוד.

שמשון שושני: מה אתה מציע למשל?

יובל וורגן: למשל אנחנו כתבנו במסמך שיש אולי צורך לבקש ממנהלי המחוזות דיווח תקופתי למינהל הפדגוגי.

יובל וורגן: תקופתי, לא בסוף שנה או בבקרה מדגמית אלא תקופתי של כל המוסדות באותו מחוז פעם ברבעון.

אבי גור: המשרד גם הציע פה בוועדה כמה צעדים שהוא הולך לעשות והוא לא עשה אותם.

יובל וורגן: הנושא שתופס את רוב הדפים במסמך שלפניכם הוא הנושא של ניצול שעות ההוראה על ידי בתי הספר.

יובל וורגן: ניצול שעות התקן שמוקצות על ידי המשרד.

יובל וורגן: במסמך מודגש כמה פעמים ממצאים חלים רק על היסודי וחטיבות הביניים.

יובל וורגן: לא על חטיבות עליונות.

יובל וורגן: הם חלים רק על החינוך הרשמי.

יובל וורגן: המוכר שאינו רשמי בכלל לא נבדק בבקרת התקן שעליה מבוססים כל הנתונים שכמובן מקורם במשרד ואני מאוד מודה לד"ר דקלו על הסיוע שלו בלימוד הנושא הזה.

יובל וורגן: לא כוללים חטיבה עליונה, לא כוללים מוכר שאינו רשמי ולא כוללים את כל בתי הספר שבאופק חדש.

יובל וורגן: שלפי הנתונים שהמשרד הציג בוועדה בחינוך היסודי 70% אולי אפילו יותר מבתי הספר היסודיים כבר באופק חדש והם לא נכללים בבקרה, מה שאומר שלפחות הממצאים שמוצגים פה, לפחות על מחצית מבתי הספר הם בכלל לא חלים.

יובל וורגן: אנחנו לא לגמרי הבנו אם יש מנגנון דומה של בקרת תקן באופק חדש.

יובל וורגן: אנחנו יודעים ששעות ההוראה שם מוקצות אך ורק להוראה ואין אפשרות להשתמש בהם לתפקידים כמו שיש בתי ספר שלא הצטרפו לרפורמה אבל אולי המשרד יכול להציג פה את מנגנון הבקרה שיש שם על שעות פרטניות או על דברים אחרים.

יובל וורגן: מבקרת התקן שהממצאים שלה מפורטים במסמך מתשס"ח עולה ששתי קבוצות שהן חריגות מהנחיות של משרד החינוך שניתן להבחין ביניהן.

יובל וורגן: חריגות שמחברי הדוח קוראים להן חריגות ארגוניות.

יובל וורגן: פה מדובר על הקצאת שעות לתפקידים ועל הקצאת שעות על פיצול כיתות או פתיחת כיתות אם עודפות, וחריגות בקבוצה שנקראת פדגוגית.

יובל וורגן: פה מכוונים יותר לשעות ההוראה שמגיעות בפועל לתלמידים כאשר מדובר על שעות אורך וגם אפילו על שעות ללימוד מקצועות הנכללים בתוכנית הליבה כשלפי הנתונים של הבקרה ולפי מחברי הדוח עצמם יש ככל הנראה קשר ברור בין החריגות בשתי הקבוצות האלה.

יובל וורגן: מה הכוונה במילים פשוטות?

יובל וורגן: בתי הספר מקצים שעות רבות לתפקידים.

יובל וורגן: ייתכן שחלקם תפקידים מאושרים.

יובל וורגן: הרבה מאוד מהם תפקידים לא מאושרים.

יובל וורגן: צריך להגיד גם שיש לבתי הספר שעות ניהול וחינוך שאפשר להקצות אותם לתפקידים.

יובל וורגן: אבל הן מוגבלות למדי.

יובל וורגן: ומנגד בזמן שמקצים שעות לתפקידים או לפתיחת כיתות אם עודפות מתברר שחסרות שעות בשעות האורך.

יובל וורגן: שעות האורך הן מספר השעות המינימאלי שכל תלמיד צריך ללמוד ולשהות בכיתתו.

יובל וורגן: ולכן גם אם זה לא נבדק אחד לאחד המסקנה המשתמעת המתבקשת היא ששעות שנלקחות לצרכים ארגוניים חסרות בהוראה בפועל בכיתות.

יובל וורגן: והמספרים הם מפורטים.

יובל וורגן: יותר שליש מבתי הספר חורגים בשעות עודפות לתפקידים.

יובל וורגן: כ-30% חסרות בהן שעות אורך.

יובל וורגן: כדאי להגיד שבחלק מבתי הספר שחסרות בהן שעות אורך יש השלמה של השעות האלה ממקורות אחרים שהן לא שעות התקן.

יובל וורגן: יכול להיות מקורות אחרים של המשרד.

יובל וורגן: יכול להיות שעות של ההורים.

יובל וורגן: האחוזים של ההורים הם פחות ממה שאפשר לחשוב אבל יש השלמה ממקורות אחרים.

יובל וורגן: ניתן אולי לטעון שעוד איכשהו זה בסדר כי התלמידים מקבלים את מספר השעות.

יובל וורגן: אם כי זה לא בסדר.

יובל וורגן: זה לא לפי הנחיות המשרד.

יובל וורגן: אבל בחלק מבתי הספר אין השלמה כזאת.

יובל וורגן: זאת אומרת בזמן ששעות הוקצו לתפקידים שהם לא הוראה בפועל התלמידים לא קיבלו את השעות האלה משום מקום אחר והמסקנה שמצוינת גם במפורש בדוח זה שחלק מהילדים הלכו באותו יותר מוקדם הביתה, או למדו פחות שעות מקצוע מסוים.

יובל וורגן: זה לגבי שעות ההוראה.

יובל וורגן: רק כמה מילים על היעדרויות ואיחורים.

יובל וורגן: גם בתחום הזה למיטב ידיעתנו כרגע במשרד החינוך אין נתונים מקיפים ועדכניים על הנושאים האלה.

יובל וורגן: זה הוערך בכמה מחקרים בעבר.

יובל וורגן: הוערך שהיעדרויות מורים מגיעות לכדי 10% מימי הלימוד.

יובל וורגן: כנ"ל לגבי היעדרויות תלמידים.

יובל וורגן: איחורים של המורים.

יובל וורגן: יש מחקרים שדיברו על לפחות 5 או 6 או 7 דקות מזמן השיעור שהוא 50 דקות.

יובל וורגן: זה גם כן מגיע לאחוזים נכבדים.

יובל וורגן: יש את הנושא של טיפול בבעיות משמעת שגם את זה יותר קשה לחקור מאשר את הנתונים המסודרים של בקרת התקן.

יובל וורגן: מהנתונים האחרונים שאנחנו הצלחנו לאתר שמבוססים בעיקר על סקרים כחצי מהמורים העידו על הקדשת כרבע עד שליש מזמן השיעור לטיפול בבעיות משמעת.

יובל וורגן: גם בכך יש אובדן רב של שעות הוראה.

יובל וורגן: חברת הכנסת וילף כתבה ספר שבו יש התייחסות בין היתר לנושאים של משמעת אז רציתי להגיד שכאשר היא תהיה נוכחת נכניס את זה למסמך.

יובל וורגן: היא חברת ועדת החינוך.

יובל וורגן: זהו.

יובל וורגן: עד כאן.

גד דיעי: אם תהיה בדיקה על תוכנית אופק חדש תופתעו מאוד לטובה.

גד דיעי: כל המערכת מגני ילדים ועד יסודיים וחטיבות ביניים רובן ככולן הן בתוכנית אופק חדש.

גד דיעי: לא בכדי משא ומתן נמשך שנים.

גד דיעי: גם משרד החינוך, גם האוצר, הבסיס שעמד ניצול שעות ההוראה הפרונטאליות.

גד דיעי: דבר מוגדר, אין שעות תפקיד.

גד דיעי: יש גמול תפקיד.

גד דיעי: אם זה ביסודי 26 שעות הוראה פרונטאלית לכיתה של 35 עד 40 תלמידים אין רוחב, אין אורך.

גד דיעי: יש מצבים מסוימים של חלוקה מאושרת.

גד דיעי: גם שעות פרטניות מוגדרות כשעות הוראה פרונטאלית אלא שהן קבוצות יותר קטנות.

גד דיעי: לא רק זה.

גד דיעי: המנכ"ל עמד בתוקף על זה שאותן שעות פרטניות, לפחות 70% יהיו בסוף היום שאז לא יצא אף ילד מהכיתה.

גד דיעי: גם בחטיבות ביניים אין שעות תפקיד.

גד דיעי: יש גמולים.

גד דיעי: גמול ערכת שכבה, גמול הרחבה מבחינת התגמול אבל לא בשעות.

גד דיעי: לכן אמרתי אולי בעוד שנתיים שלוש כאשר כל המערכת, גני ילדים מסיימים בשעה שתיים.

גד דיעי: כולה פרונטאלית.

גד דיעי: אתה לא זז ימין או שמאלה בכל הפעילות.

גד דיעי: והרחבה במקום עד 1:20 עד שעה 2:00.

גד דיעי: יש בעיה של כניסה לכיתה בין שיעור לשיעור.

גד דיעי: כמה זמן ההתארגנות בין הזמן שהמורה משליט סדר ושקט, 5 דקות, 6 דקות.

גד דיעי: יש בעיה של היעדרות.

גד דיעי: פעם הועלה העניין.

גד דיעי: אלינו מגיעים בעיקר לקראת פרישה לגמלאות.

גד דיעי: ואז אתה מחשב לו את השעות.

גד דיעי: הוא אומר לך, תראה, אני לא נעדרתי בכלל לגמרי 40 שנה, 35 שנה.

גד דיעי: מה ההבדל בין אותו מורה שלא נעדר, אולי יום אחד בחודש.

גד דיעי: אולי שלושה ימים בשנה, בתקופה הקשה ביותר ובין מורה שנעדר מחמת מחלה או מסיבות שונות.

גד דיעי: האם חשבנו אי פעם על איזשהו בונוס, איזשהו פרס הצטיינות, איזושהי סוכרייה לאותו מורה שמקפיד על השעות ולא נעדר?

גד דיעי: יש בעיה בממלכתי דתי.

גד דיעי: יש תפילה בבית הספר.

גד דיעי: גם ביסודי.

גד דיעי: בעיקר על חשבון מה?

גד דיעי: יש בתי ספר שאומרים, תתנדב.

גד דיעי: תבוא ב- 07:30.

גד דיעי: היום במסגרת אופק חדש הוא אומר לך כמה אנחנו מתנדבים.

גד דיעי: את זה אביא בהזדמנות בפני המנכ"ל לדיון פנימי.

גד דיעי: אבל סך הכול הפקת הלקח מהמסמך הזה, אולי לרוות נחת בעוד שנה, שנתיים, שלוש שנים, אז הבעיה הזאת אולי לא תהיה קיימת.

זבולון אורלב: למה אתה חושב שאופק?

זבולון אורלב: לצמצם בגלל שאין שעות תפקיד, אלא הכול הולך בגמולים?

גד דיעי: אין שעות תפקיד.

גד דיעי: יש הקפדה.

גד דיעי: יש גם בקרת תקן באופק חדש.

זבולון אורלב: אוקיי.

זבולון אורלב: נשמע אחר כך מה יש למנכ"ל לומר.

זבולון אורלב: אני לא מכיר שיש בקרת אופק שונה.

זבולון אורלב: יהודה סקר רצית רשות דיבור.

יהודה סקר: בעקבות הדברים שנאמרו כאן יש משהו לא ברור.

יהודה סקר: אני יודע שמתחילים לפני 8.

יהודה סקר: אני מדבר על ממלכתי דתי.

יהודה סקר: גם ביסודי.

יהודה סקר: שעת התפילה לא נכנסת למסגרת השעות.

יהודה סקר: אתה רוצה שהמורה יקבל על זה תגמול?

זבולון אורלב: זאת שאלה.

זבולון אורלב: אתה לא חייב לענות.

זבולון אורלב: תודה רבה.

יהודה סקר: רגע, רגע.

יהודה סקר: בנוסף על כך בנושא של הפסקת הלימודים.

יהודה סקר: בכיתות י"ב מפסיקים בחודש מרץ ללמד.

יהודה סקר: לאן כל השעות האלה הולכות?

יהודה סקר: תודה.

זבולון אורלב: תודה רבה.

זבולון אורלב: אתי בנימין.

אתי בנימין: באשר לימים החופשיים.

אתי בנימין: יש יותר מדי ימים במערכת של מסיבות סיום וערבי חגים כאלה ואחרים שהתלמידים נדרשים לסיים מוקדם יותר.

אתי בנימין: אין שום סיבה בעולם שתלמידים יסיימו ביום שיש מסיבה אחר הצהריים, מסיבת סיום, או מסיבת ט"ו בשבט או משהו כזה, שהילדים יסיימו ב-11.

אתי בנימין: זה יום לימודים רגיל.

אתי בנימין: בנושא של איחורים של מורים.

אתי בנימין: אני שומעת המון תלונות של תלמידים שמורים נכנסים באיחורים משמעותיים לכיתה.

אתי בנימין: מורה משתהה בהפסקה, או שהוא מגיע בבוקר באיחור לבית הספר.

אתי בנימין: מורים שבאופן קבוע נכנסים באיחור של 10 דקות, רבע שעה לכיתה שזה גוזל זמן יקר מהשיעור.

אתי בנימין: אדוני המנכ"ל, גני ילדים באופן קבוע מסיימים ללמוד בשעה 11 בימים של מסיבות.

אתי בנימין: באופן קבוע.

אתי בנימין: דיברתי עם השר על זה בזמנו והובטח לי שאתם משנים את ההרגלים בנושא הזה.

אתי בנימין: בנושא של אופק חדש.

אתי בנימין: אני משוחחת עם לא מעט מורים בכל הנושא של השעות הפרטניות.

אתי בנימין: יש בעיה קשה עם הנושא של השעות הפרטניות כי הרבה תלמידים לא מקבלים את השעות האלה.

אתי בנימין: המורים אומרים לי בפירוש, אין לנו תנאים בבית הספר לתת את השעות הפרטניות ואנחנו לא נותנים אותן.

אתי בנימין: אז הם מקבלים גמול והשעות האלה לא מגיעות לילדים זה חמור ביותר.

אתי בנימין: תודה רבה.

זבולון אורלב: תודה רבה.

זבולון אורלב: נחום בלס.

נחום בלס: אני רוצה להציע כמה הצעות.

נחום בלס: מעבר לנושא של ימי הלימוד שהוא נושא קריטי יש גם את הנושא של היעדרויות של תלמידים ברשות.

נחום בלס: הדבר בולט במיוחד בכיתות הגבוהות בחינוך העל יסודי.

נחום בלס: כל הזימונים לצה"ל.

נחום בלס: תלמידים שמבטלים שיעורים כי הם לומדים נהיגה.

נחום בלס: כל מיני דברים מהסוג הזה.

נחום בלס: אלה שעות רבות של לימודים שאפשר על ידי הסדר עם צה"ל מצד אחד והקפדה מצד שני למנוע את הדברים האלה.

נחום בלס: באשר לאיחורים של מורים ושל תלמידים.

נחום בלס: אני מסתכן באמירה שנשמעת לחלוטין טריוויאלית ואידיוטית אבל אני בכל זאת אומר אותה.

נחום בלס: סידור של צלצול לסוף ההפסקה וצלצול לתחילת השיעור 3 דקות לאחר מכן או 4 דקות לאחר מכן יכול למנוע את כל האיחורים ואת בזבוז הדקות הרב שיש בתחילת השיעורים.

נחום בלס: סך הכול 3 דקות.

נחום בלס: ואין שיעור שיכול כמעט להתחיל לפני 3 דקות מאחרי הצלצול.

נחום בלס: 3 דקות זה 9% מזמן הלימודים.

נחום בלס: הבעיה הזאת היא לא אופיינית לישראל.

נחום בלס: היא קיימת בכל העולם.

נחום בלס: היא בעיה קשה.

נחום בלס: להוכחה הפניתי את תשומת לבו של יובל גם בדוח האחרון של הOECD, מדובר על מדינה קצת יותר מאורגנת כמו הולנד וגם שם הם מתלוננים על הבעיה הזאת.

נחום בלס: אני לא חושב שאפשר להתמודד עם זה לחלוטין אבל בהחלט אפשר לצמצם את מספר ימי הלימוד המבוטלים.

נחום בלס: שמשון אחד הדברים המרכזיים זה כל הסיפור של צה"ל.

נחום בלס: גם עניין הזימונים ליחידות השונות וגם ארגון בחינות הבגרות בצורה יותר מסודרת.

נחום בלס: יש תלמידים ולא מעטים, לפחות 10 ימים במשך השנה הולכים לזימונים שונים.

נחום בלס: וזה המון זמן.

זבולון אורלב: תודה רבה.

זבולון אורלב: אבי גור גם ביקש רשות דיבור.

אבי גור: קודם כל יש גם מחמאות בדוח ה-OECD לנושא השתתפות התלמידים עד כיתות י"ב במדינת ישראל לעומת מדינות אחרות.

אבי גור: צריך לדבר גם בשבחם של עובדי משרד החינוך על זה שהם עושים את זה בקטע של כיתות א עד י"ב.

אבי גור: בשבילי מערכת החינוך זה הרבה לפני וגם הרבה אחרי.

אבי גור: אני הייתי רוצה שתהיה מערכת מדידה כמו שדיברנו במפגש הקודם לפני כשעה והשר הציג את זה.

אבי גור: המדידה אם היא תהיה בשנה הקרובה אולי היא לא תהיה בכל בתי הספר אבל לפחות אפשר לעשות מדגם של בתי ספר כדי שיהיו לנו נתונים.

אבי גור: הנושא של שיתוף הרשות המקומית יש לו כמה היבטים.

אבי גור: אני יכול להעיד שיש מספר רשויות שמגיעות להישגים בתחום הזה, בעיקר בנושא הזה של אינטרנט.

אבי גור: זאת אומרת אם מורה חולה, או אם יש שלג באותו יום יש היום עשרות רשויות שיש להן מערכת חילופית לניהול וניצול שעות הלימוד למרות שאי אפשר לעשות את זה בכיתה עצמה.

אבי גור: רצוי למסד את זה בחוזר מנכ"ל שכל מורה שחולה אז השיעור שלו יתקיים עם המערכת שאפשר לעשות אותה גם בזמן מלחמה ולתפעל את זה בהיקף ארצי ומכובד.

אבי גור: גם בנושא של קציני ביקור סדיר ושיתוף הפעולה שלהם עם הרשות המקומית אז מתוך 250 רשויות מקומיות מתוכם לנו יש שיתוף פעולה ועדויות רק על כמה עשרות.

אבי גור: בין 40 ל-50 ששם מערכת משרד הרווחה בתוך הרשות עוזרת לקציני הביקור הסדיר ודואגת לזה שייפתרו בעיות בבית.

אבי גור: יש 800 אלף תלמידים עניים במדינת ישראל שהיום לפעמים עוזרים בבית ולא באים לבית הספר ואנחנו צריכים לתת על זה את הדעת.

אבי גור: עכשיו התפרסם מאמר השבוע של ד"ר אריאל לוקר שהוא יושב ראש איגוד המנהלים והוא מציג נתון של 17% ניצול הלימוד בתוך השיעור עצמו.

אבי גור: לי זה נראה מוגזם, אולי זו היתה טעות דפוס.

אבי גור: זה היה צריך להיות הפוך.

אבי גור: אני חושב שהכוונה היתה לאי ניצול אבל בכל אופן הנקודה המרכזית שאני רוצה שנתייחס אליה זה שהוא מדבר על בעיות של משמעת ומשרד החינוך הכריז על השנה הזאת כתחילת טיפול בנושא הזה ואני מעריך את הצעד הזה.

זבולון אורלב: אדוני המנכ"ל אם אפשר לבקש ממך להתייחס.

זבולון אורלב: אנחנו עוסקים בעצם תחת הכותרת של ניצול שעות הוראה בעצם ב-5 נושאים.

זבולון אורלב: יש נושא אחד של ביטול ימי לימודים בגלל אירועים שונים שחלקם אגב ברשות אבל צריך לדעת.

זבולון אורלב: לפעמים אפילו המחוקק קבע שיש חוק זה וזה אז לא לומדים באותו יום או לא לומדים חצי יום.

זבולון אורלב: יש טקס כזה וכזה.

זבולון אורלב: זו סוגיה אחת.

זבולון אורלב: סוגיה שנייה זה ביטול שעות הוראה לרעה.

זבולון אורלב: לוקחים שעות הוראה ומשתמשים בזה שלא כדין.

זבולון אורלב: הדבר השלישי זה ניצול שעות הוראה בתוך הכיתה.

זבולון אורלב: מתחיל באיחור של הכניסה של המורה ממשיך בדקות היקרות שהוא צריך להשליט משמעת.

זבולון אורלב: עד שלומדים נשארו 20 דקות אינני יודע כמה.

זבולון אורלב: הדבר הרביעי זה היעדרות מורים.

זבולון אורלב: והדבר החמישי זה היעדרות תלמידים.

זבולון אורלב: אלה הם חמשת הנושאים שמקיפים את הנושא.

זבולון אורלב: אין מידע בדוק לגבי כל הפרמטרים.

זבולון אורלב: אבל התמונה הכללית היא מאוד מדאיגה.

זבולון אורלב: היא מדברת על ביטול של 20% שזה מספר מבהיל.

זבולון אורלב: אם שעות ההוראה מתוך ה-27 מיליארד אז תחשבו מה זה 20% מהדבר הזה של שעות שהן לא מנוצלות.

זבולון אורלב: אני מודע לכל הקשיים.

זבולון אורלב: חברת הכנסת וילף.

זבולון אורלב: דיברו בשבחך והזכירו גם את ספרך שהצעת שיהיו שני צלצולים.

זבולון אורלב: צלצול אחד לסוף ההפסקה וצלצול שני לתחילת השיעור.

עינת וילף: בין השאר.

עינת וילף: יש הרבה הצעות בספר.

עינת וילף: אבל כן.

עינת וילף: הספר שלי עוסק במידה רבה בטענה שזו בעיית היסוד של מערכת החינוך, שהבזבוז הוא אכן בכל המימדים שציינת.

עינת וילף: לשמחתי יש אוזן קשבת מאוד רצינית גם אצל השר, גם אצל המנכ"ל לנושאים האלה.

עינת וילף: זו ההזדמנות הגדולה ביותר לקבל החזר על ההשקעה במערכת החינוך כי זה כסף שכבר קיים ואינו מנוצל.

עינת וילף: הצעדים שננקטו, חוזר המנכ"ל, הם צעדים מאוד חשובים בהקשר הזה.

עינת וילף: הדבר המרכזי שהוא הכי חשוב זה שזה יחלחל לשטח.

עינת וילף: שזה יהיה ברור וחד משמעי.

עינת וילף: לפני חודשיים קיבלתי הרבה מאוד שיחות טלפון ואחת מהן הגיעה מנהלת שסיפרה שהייתי אצלם בקיץ במהלך ימי ההיערכות ובעקבות הפגישה הם החליטו ליישם את הספר ככתבו וכלשונו.

עינת וילף: הם בנו תקנון ואל מול התקנון הם גם אמרו מה קורה והם דאגו שיהיה מקום להרחיק אליו תלמידים שמפריעים לקיים את השיעור.

עינת וילף: היתה לי גם הצעה לעשות שימוש בשעות הרוחב של אופק חדש.

עינת וילף: לעשות שימוש בשעות שהן במהלך היום כדי לחנוך תלמידים שממילא מרחיקים אותם מהכיתות.

עינת וילף: לא להוציא מהכיתה ילד בעל כורחו אבל ילד שאינו מאפשר למורה לקיים את עבודתו אין מקום לשלוח אותו הביתה.

עינת וילף: ראוי שהוא יהיה תחת השגחה.

עינת וילף: ואחד הרעיונות שעלו ממורים בשטח שאפשר יהיה לעשות שימוש בשעות האלה כדי להשגיח ולחנוך ילדים שממילא מרחיקים וככה גם תורמים לא רק לילד המורחק, תורמים לכל הילדים האחרים שסוף סוף מתאפשר להם ללמוד.

עינת וילף: כתוצאה מרעיונות מעוותים יש תחושה שחס וחלילה להוציא ילדים מן הכיתות.

עינת וילף: למרות שחוזר המנכ"ל החזיר את הסמכות הזאת למורים עדיין התפיסה היא שזה כלי שצריך לעשות בו שימוש במקרים נדירים שלא לדבר על התערבות הורים שהרבה פעמים קורית בעקבות הדבר הזה.

עינת וילף: אבל להיפך, אנחנו במשך הרבה זמן שמנו דגש על הילד המורחק על חשבון כל הילדים האחרים והתוצאה היא בזבוז אדיר של תקציב משרד החינוך.

עינת וילף: מה שחשוב שיהיה ברור שבכיתה לומדים ומי שאינו מאפשר לימודים לחבריו – לא בכיתה.

עינת וילף: המורים המנוסים מעידים שדווקא שאתה עושה שימוש בכלי הזה באופן תכוף ועל כל דבר קטן ובתחילת השנה אתה מהר מאוד מגיע למצב שאתה לא נאלץ בו שימוש כי הכללים מתקבעים והילדים יודעים שבשיעור מתנהל שיעור.

עינת וילף: הבעיה היא לא הילד הבודד אלא שנותנים לו לא לקיים שיעור.

עינת וילף: לכן מאוד חשוב שחוזר המנכ"ל, הרוח החדשה שנושבת ממשרד החינוך תרד לשטח.

עינת וילף: לא בכל בתי הספר.

עינת וילף: לא כל המורים מודעים לזה.

עינת וילף: עדיין יש מנהלים שמבקשים ממורים להשאיר בכיתה כל ילד .

עינת וילף: צריך לבחון את האפשרות לעשות שימוש בשעות רוחב של אופק חדש לטובת השגחה על תלמידים שממילא מורחקים.

עינת וילף: מה שהכי חשוב ועל זה אני מברכת את המנכ"ל, את השר שמעבר לצורך בתקציבים נוספים מופנה הזרקור לזה שהתקציבים הקיימים, שעות הלימוד הקיימות לא יבוזבזו.

עינת וילף: מפנים את הזרקור ממתי מעט התלמידים שאינם מאפשרים לימודים לרוב המכריע של התלמידים שרוצה ללמוד.

עינת וילף: הרעיונות האלה צריכים לחלחל לשטח.

עינת וילף: הגדולה של הדברים האלה שלמרות שהם קטנים הם מייצרים מהפכה גדולה.

עינת וילף: התייעלות מבחינת השימוש במשאבים וגם העובדה שסוף סוף יהיה ללמוד.

זבולון אורלב: תודה רבה.

זבולון אורלב: אדוני המנכ"ל.

שמשון שושני: תודה רבה אדוני היושב ראש.

שמשון שושני: ראשית הדוח הזה מתייחס לשנת הלימודים תשס"ח.

שמשון שושני: אני מדגיש שהקדנציה הזאת כולל יושב ראש הוועדה התחילה את עבודתה בחודש מרץ של שנת הלימודים תשס"ט כך שהדוח הזה מבחינה מסוימת מונח לפנינו כמשהו משקף.

שמשון שושני: אבל מיד עם כניסת השר והמנכ"ל הנוכחי הוטבעה הסיסמה שאם לא לומדים לא יודעים.

שמשון שושני: לא יעזור.

שמשון שושני: אם לא מתקיימות שעות הלימוד אין לצפות שאנחנו נשתפר בכל ההיבטים.

שמשון שושני: וזו סיסמה שהושמעה גם לכל מנהלי בתי הספר ולכל המפקחים במשרד החינוך בכנסים שנערכו לקראת פתיחת שנת הלימודים תש"ע ואין מנהל אחד במערכת החינוך ואיך מפקח אחד שלא שמעו על המדיניות החדשה של המשרד שנעמוד בתוקף על קיומן של שעות הלימוד.

שמשון שושני: המשרד לא חרג בשעות הלימוד.

שמשון שושני: המסגרת של שעות הלימוד מתקיימת על פי התקציב.

שמשון שושני: אין חריגות.

שמשון שושני: החלוקה הפנימית בתוך בתי הספר היא הבעייתית ורובה בחינוך הממלכתי דתי.

שמשון שושני: וממה היא נובעת בחינוך הממלכתי הדתי?

שמשון שושני: מחוסר שעות ללימודי קודש.

שמשון שושני: בחינוך הממלכתי דתי היסודי מסבים שעות מנושא מסוים כללי ללימודי קודש וסך הכול השעות החסרות בחינוך הממלכתי דתי היסודי כדי שהוא יוכל לעמוד בסטנדרטים שהוא הציב לעצמו הוא היקף של 24 אלף שעות.

שמשון שושני: אני מקווה שמשרד החינוך יוכל להעמיד בשנות התקציב הבאות לרשות החינוך הממלכתי דתי כדי שבבקרת התקן שתהיה בשנת הלימודים תשע"א כדי שלא נחזור על סיפור דומה.

שמשון שושני: צריך להבין את הסיבות לסטייה בניצול השעות שלא ליעדן המקורי על פי תוכנית הלימודים.

שמשון שושני: בנושא של ביטול זמן וקיום ימי לימוד.

שמשון שושני: כפי שהציג יובל גם בכנסת אמר שר החינוך שאחד הפרקים במדיניות של המשרד זה ניצול מקסימאלי של שעות הלימוד.

שמשון שושני: בתוכנית האסטרטגית שהציג המשרד צוינו 3 יעדים מרכזיים: צמצום הפער בין זמן ההוראה המוקצה, ימים ושעות לבין זמן הלימוד בפועל, והפחתה משמעותית בהיקף היעדרויות של מורים ותלמידים, וצמצום מספר השעות שאינן מגיעות ישירות לתלמיד.

שמשון שושני: בהמשך יצא חוזר מיוחד של משרד החינוך על ימי הלימוד המחייבים.

שמשון שושני: במספר ימי הלימוד בחינוך היסודי בברוטו שלהם הוא 222 ימים ואושרו ימי פעילויות חוץ כיתתיות 22 ימים.

שמשון שושני: כך שסך הכול ימי הלימוד נטו בפועל שאושרו הם 200 ימי לימוד.

שמשון שושני: בחטיבות הביניים 210 ימים הם ימי הלימוד המוצהרים, אושרו ניצול של 21 ימים ובפועל בנטו ימי לימוד היו 21 ימים אחרים הם לפעילויות כגון טיולים וימים שהמדינה מחייבת לפעילויות שונות.

שמשון שושני: בסך הכול ימי הלימוד שאושרו בחטיבת הביניים ובחטיבה העליונה נטו הם 189 ימים.

שמשון שושני: הבעיה היא לא בחוזרי מנכ"ל.

שמשון שושני: כמו בכל חוק ובכל הוראה הבעיה היא באכיפה.

שמשון שושני: אכן משנת הלימודים תש"ע אוכפים.

שמשון שושני: מי שצריך לאכוף ולהיות אחראי ולו ניתנה הסמכות על ניצול ימי הלימוד ושעות הלימוד הוא מנהל בית הספר.

שמשון שושני: על מנהלי בתי הספר קם ונופל בית הספר.

שמשון שושני: אם מנהלי בתי הספר לא יאכפו את ההוראות וההנחיות אף אחד אחר לא יוכל לאכוף אותם.

שמשון שושני: על מנהלי בתי הספר יש פיקוח וכפי שהצהרנו בתחילת השנה המושג החדש במערכת החינוך הוא accountability אחריות ומנהלי בתי הספר חייבים לדווח לפיקוח והפיקוח חייב לדווח למנהלי המחוז.

שמשון שושני: למיטב ידיעתי ויש לנו נתונים מדויקים כמה מנהלי בתי ספר ננזפו על חריגות באי ניצול שעות למטרה שלשמן יועדו השעות.

שמשון שושני: אני לא מאמין שהאכיפה והתרבות הארגונית החדשה יכולים להיכנס לתוך המערכת תוך שנת לימודים אחת.

שמשון שושני: ייקח זמן.

שמשון שושני: הערה על בעלי התפקידים.

שמשון שושני: נכון שבאופק חדש אין יותר שעות תפקיד ויש גמולים בלבד.

שמשון שושני: אבל גם כאן ראינו שכאשר נכנס פרויקט בשנת הלימודים תשס"ח שעיקר השעות הפרטניות היו צריכות להיות שעות אורך ואנחנו כבר יודעים על פי הבדיקות שלנו שבמציאות הנוכחית החינוכית היום 70% לשנת הלימודים תשס"ח ותשס"ט הן שעות פרטניות שעות רוחב ו-30% הן שעות אורך.

שמשון שושני: אנחנו מנסים לשנות את התמונה ולהגיע למצב בשנת הלימודים תשע"א ויש בזה קושי חמור מאוד שבכל מקרה להגיע למצב ש-70% של השעות הפרטניות תהיינה שעות אורך ו-30% שעות אורך.

שמשון שושני: יש לנו בקרה על אופק חדש ויש לנו נתונים על אופק חדש ועל בתי הספר.

שמשון שושני: מכאן הנתונים שמספקים לי ואני מספק לוועדה.

שמשון שושני: נתונים של דני בר גיורא שביקר בבתי הספר ואסף נתונים והם נתונים של הערכה ואינם נתונים מדויקים מדידים.

קריאה: אופק חדש מופעל במעט מאוד מקומות ככתבו וכלשונו.

קריאה: ברוב המקרים או שפשוט מעלימים עין והוא לא מופעל, זה רק דרך לשלם למורים יותר ובמקומות אחרים זה משמש לשעות רוחב.

קריאה: אני מבקשת שיישקל הרעיון לעשות בהם שימוש פדגוגי.

זבולון אורלב: בישיבה הקודמת השר הצהיר שבתי הספר החדשים ייכנסו לאופק ויש לו כוונה ליישם את אופק, אך ורק בתי ספר שיש מחויבות מלאה שהשעות הפרטניות תהיינה שעות אורך ולא שעות רוחב.

שמשון שושני: אנחנו נאפשר.

שמשון שושני: יש מקומות שיש בהם קשיים אובייקטיבים.

זבולון אורלב: הסוגיה של הבקרה מאוד משמעותית.

זבולון אורלב: אם אין מידע אז אי אפשר לבקר ואי אפשר לאכוף.

זבולון אורלב: אני מכיר מנכ"ל במשרד החינוך שדחה מאוד את מחשוב המשרד מפני שהוא אמר, היום אני פותח כיתה או בית ספר מתי שאני רוצה, ברגע שזה יהיה ממוחשב האוצר ידע הכול ויתחיל לשים לי רגליים.

זבולון אורלב: אני מדבר על מנכ"ל משנות השבעים.

זבולון אורלב: כמו שיש מידע אמיתי איך משלמים משכורות למורים.

זבולון אורלב: כל חודש מערכת החינוך משלמת שכר מדויק של 120 אלף מורים.

זבולון אורלב: כי יש מערכת דיווח מאוד מסודרת ואמינה.

זבולון אורלב: אני לא יודע לגבי ניצול שעות ההוראה כמה שעות התבטלו.

זבולון אורלב: אין מקבץ.

זבולון אורלב: היעדרויות מופיעות בדוח השכר.

זבולון אורלב: ביטול שעות לא מופיעות באף מקום.

זבולון אורלב: השעות הפרטניות לא מופיעות.

זבולון אורלב: היעדרויות התלמידים לא מופיעות.

שמשון שושני: היעדרויות התלמידים דווקא בשנה זו מופיעות בכל יום.

שמשון שושני: מאחר ורצינו דיווחים על שפעת החזירים קיבלנו היעדרויות על דיווח תלמידים בכל יום.

שמשון שושני: כל בתי הספר שהיתה בהם מערכת של מחשב דיווחו.

שמשון שושני: היה לנו דיווח יומי על היעדרויות תלמידים בבתי ספר וגם היעדרויות מורים כמישהו צועק על 20% המקור שלו אותו מקור של השכר שממנו אפשר לקבל את הנתון המהימן ביותר.

שמשון שושני: בקשר להיעדרויות מורים, היו לנו שיחות על זה עם הסתדרות המורים.

שמשון שושני: יש לנו פגישות שבועיות איתם.

שמשון שושני: היעדרויות מורים הם מכה.

שמשון שושני: מפני שמורה יכול להצהיר ימי הצהרה מסוימים ואומר שלא הרגיש טוב, פעמיים יומיים בשנה ובמציאות הנוכחית הוא גם יכול ללכת לרופא ולהביא אישור מרופא כללי שהוא לא חש בטוב והנה גילינו שברוב הימים שחלק מהמורים לא חשים בטוב בימי חמישי או בימי ראשון.

שמשון שושני: אז יש מכה של היעדרויות מורים בימים מסוימים.

שמשון שושני: אלו ימים שפוגעים בתלמידים מפני שבימים האלה צריך בית ספר לחפש ממלא מקום ושאלת ממלא המקום היא שאלה קשה מאוד.

שמשון שושני: היה מחקר שבמדינה מסוימת עושים הכשרה מיוחדת לממלאי המקום.

שמשון שושני: ממלאי המקום אינם באותם רמה של המורה בכיתתו.

שמשון שושני: נקטנו בכמה צעדים.

שמשון שושני: אסרנו על יציאת משלחות של תלמידים לחוץ לארץ ובדקנו כל משלחת.

שמשון שושני: התברר שהיו משלחות בכיתות שלמות שנסעו לחזק את הזהות היהודית שלהם בדיסני לנד ואנחנו עצרנו ובדקנו יציאה של כל משלחת של תלמידים.

שמשון שושני: כל משלחת נראה אם היא תורמת לתלמידים ותורמת למדינה.

שמשון שושני: בכל אופן היעדרויות רבות של תלמידים נעצרו.

שמשון שושני: אנחנו מקפידים על אי יציאה של מורים לחו"ל בזמן הלימודים כי בחלק מהמשלחות גם יצאו מורים עם אותם תלמידים ותלמידים אחרים הפסידו ימי לימוד.

שמשון שושני: יש גם מורים שמחליטים לצפצף על המערכת ואינם חוזרים בזמן לאחר חופשה בחו"ל או יוצאים מוקדם יותר מבלי להודיע להנהלת בית הספר והתהליכים שנקטנו השנה הם העמדה לבית דין משמעתי.

שמשון שושני: אנחנו נילחם מלחמת חורמה כנגד היעדרויות מורים.

שמשון שושני: היעדרויות תלמידים הם יותר מסובכות.

שמשון שושני: גם כאן העניין בשליטתו של בית הספר.

שמשון שושני: אני אסכם.

שמשון שושני: אנחנו החלטנו שהתלמידים ילמדו והמורים ילמדו במערכת השעות ואנחנו ננקוט באמצעים המירבים כדי להיות יעילים יותר.

שמשון שושני: אני מקווה שנצליח.

שמשון שושני: אם לא נצליח זה יהיה הפסד של כולנו כי הבעיה היא לא בחוקים אלא באכיפה ובניהול.

שמשון שושני: זה הסיפור של ניצול שעות ההוראה.

עינת וילף: מה עם נושא בחינות, ביטול מועדי ב', שינוי?

שמשון שושני: אנחנו הוצאנו הנחייה שלומדים עד ה-20 ביוני.

שמשון שושני: צריך להשאיר לשיקולם של מנהלי בתי ספר מתי משחררים תלמידים.

שמשון שושני: לפני בחינות יש להם מכסת ימים.

זבולון אורלב: "ימי חופשה לפני בחינות מתכונת.

זבולון אורלב: מטרתה של בחינת המתכונת היא לאפשר התנסות לפני התמודדות עם בחינת הבגרות.

זבולון אורלב: אין לאפשר ימי חופשה לצורך לימודים לפני בחינת המתכונת, המגן".

זבולון אורלב: סעיף 4.

זבולון אורלב: "ימי חופשה לפני בחינות הבגרות.

זבולון אורלב: יש לאפשר יום אחד בלבד לפני כל בחינת בגרות".

עינת וילף: יש שם שאלה לתכנן את לו"ז בחינות הבגרות אחרת באופן שיהיה מרוכז הרבה יותר אחרת זה מבטל את מועדי ב'.

שמשון שושני: מאוד מסובך.

שמשון שושני: היה דיון אצל שר החינוך על ביטול מועדי ב'.

שמשון שושני: בשלב זה החלטנו לא לבטל את מועדי ב'.

שמשון שושני: החלטנו להשאיר את המצב כפי שהוא.

שמשון שושני: יבוא היום נחזור לטפל גם בנושאים האלו.

זבולון אורלב: יש חשש שזה יוריד את אחוז זכאי הבגרות.

זבולון אורלב: בשביל זה צריך שר ומנכ"ל אמיצים מה שיש לנו.

זבולון אורלב: בכל אופן תקבלו את גיבוי של הוועדה אם תלכו למהלך הזה.

זבולון אורלב: אני רוצה לסכם את הישיבה.

זבולון אורלב: (1) הוועדה מגלה דאגה עמוקה על הנתונים והממצאים הקשורים בביטול ימי לימודים או ניצול שעות הוראה למטרות שאינן מורשות בהיקף של עד כ-20% מימי הלימוד בשעות ההוראה וקובעת כי יש לפעול ולהבטיח מיצוי מלא של ימי הלימודים ושעות ההוראה.

זבולון אורלב: (2) אי ניצול ימי לימודים ושעות הוראה מהווה פגיעה ישירה בהזדמנות שאיננה חוזרת של תלמידים ללמוד ולהתחנך על פי תוכניות הלימודים המחייבות של משרד החינוך.

זבולון אורלב: (3) הוועדה רשמה לפניה את הדיווח שהציג המנכ"ל לפעילותו של משרד החינוך מתוך כוונה לצמצום משמעותי של התופעה הנ"ל והתרשמה מאוד מהנחישות של המנכ"ל והשר להביא לצמצום בתופעה שלילית זו.

זבולון אורלב: יחד עם זאת הוועדה ממליצה למשרד לשקול ולגבש מנגנון שיבטיח יתר שקיפות, יתר בקרה על ניצול שעות הוראה וימי הלימודים והוועדה תקיים דיון מעקב תוך חצי שנה.

זבולון אורלב: כמו כן ממליצה הוועדה שהואיל ואין נתונים בדוקים על התופעה שמשרד החינוך ישקול לקיים בדיקה מקיפה של הנושא על כל היבטיו: ביטול ימי לימודים, אי ניצול שעות הוראה, אי ניצול מלוא שעת הלימוד, היעדרות המורים והיעדרות התלמידים.

משה דקלו: דוח בקרת התקן שאנחנו רואים פה הוא של בתי ספר שאינם באופק חדש.

משה דקלו: הנתונים שדני בר גיורא מביא הם נתונים של תהליך ההטמעה.

משה דקלו: בתשע"א בקרת התקן נכנסת לתקן חדש.

זבולון אורלב: אני אבקש ממך ד"ר וילף להציץ לתוך בתי הספר ואשמח אם תעירי את תשומת ליבי.

זבולון אורלב: תודה רבה לך אדוני המנכ"ל.